VSRS Sklep II DoR 439/2024
Sodna praksa Vrhovnega sodišča, 2025-02-19

dr. Mateja Končina Peternel (preds.), Katarina Parazajda (poroč.), mag. Nina Betetto

CIVILNO PROCESNO PRAVO - KMETIJSKA ZEMLJIŠČA - POGODBENO PRAVO

kmetijska zemljišča - zakup kmetijskega zemljišča - zakupna pogodba - zakupna pogodba za kmetijsko zemljišče - odložni pogoj - ničnost pogodbe - neobstoj pogodbe - odločba upravnega organa - odobritev pravnega posla - trajanje najemnih in zakupnih razmerij - zavrnitev predloga za dopustitev revizije

1. Sodišče prve stopnje je zavrnilo tožbeni zahtevek za ugotovitev, da je zakupna pogodba, sklenjena 13. 5. 2019 med tožencema, nična, in da sta toženca dolžna tožniku povrniti stroške postopka. Odločilo je, da stroške postopka krije tožnik.

2. Sodišče druge stopnje je tožnikovo pritožbo zavrnilo, potrdilo sodbo sodišča prve stopnje in odločilo, da tožnik sam krije svoje stroške pritožbenega postopka.

3. Tožnik vlaga zoper odločitev sodišča druge stopnje predlog za dopustitev revizije. Predlaga dopustitev revizije zaradi odločitve o pravnih vprašanjih:

- Ali je zakupna pogodba za kmetijsko zemljišče v lasti Republike Slovenije (in upravljanju Sklada kmetijskih zemljišč in gozdov Republike Slovenije) veljavno sklenjena v primeru, da pristojna upravna enota ni izdala odločbe v skladu z 22. členom v povezavi s 27. členom Zakona o kmetijskih zemljiščih (v nadaljevanju ZKZ), da odobritev pravnega posla ni potrebna?

- Ali se lahko uveljavi ničnost (neobstoj) zakupne pogodbe za zakup kmetijskega zemljišča v lasti Republike Slovenije in upravljanju Sklada kmetijskih zemljišč in gozdov Republike Slovenije, če (1) za zakupno pogodbo ni bila pridobljena odločba pristojne upravne enote v skladu z 22. členom v povezavi s 27. členom ZKZ, da odobritev pravnega posla ni potrebna, in če (2) čas, za katerega je bila zakupna pogodba sklenjena, še ni potekel?

5. Vrhovno sodišče dopusti revizijo, če je od njegove odločitve mogoče pričakovati odločitev o pravnem vprašanju, pomembnem za zagotovitev pravne varnosti, enotne uporabe prava ali za razvoj prava prek sodne prakse (prvi odstavek 367.a člena Zakona o pravdnem postopku, v nadaljevanju ZPP). Sodišče dopusti revizijo zlasti v naslednjih primerih: če gre za pravno vprašanje, glede katerega odločitev sodišča druge stopnje odstopa od sodne prakse vrhovnega sodišča, če gre za pravno vprašanje, glede katerega sodne prakse vrhovnega sodišča ni, še zlasti, če sodna praksa višjih sodišč ni enotna, ali če gre za pravno vprašanje, glede katerega sodna praksa vrhovnega sodišča ni enotna.

6. Vrhovno sodišče je ocenilo, da v obravnavani zadevi zahteve iz prvega odstavka 367.a člena ZPP niso izpolnjene in je predlog za dopustitev revizije zavrnilo (drugi odstavek 367.c člena ZPP).

7. Odločalo je v senatu, navedenem v uvodu odločbe. Odločitev je sprejelo soglasno (sedmi odstavek 324. člena ZPP).

Zakon o pravdnem postopku (1999) - ZPP  - člen 367a, 367a/1, 367c, 367c/2

Zakon o kmetijskih zemljiščih (1996) - ZKZ  - člen 19, 21, 21/3, 22, 23, 27, 27/1, 27/6

Obligacijski zakonik (2001) - OZ  - člen 58, 90

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.